ซื้อ M ให้ผลตอบแทนรวม 21%ไตรมาส 2 กำไรเพิ่มเกือบ 30%
โบรกฯปรับลดกำไร M ปี 2558 ลงจากเดิม 12% สะท้อนแผนการเปิดสาขาร้านอาหารใหม่ปีนี้ลดลงเหลือ 42 สาขาจากเดิม 62 สาขา ส่งผลให้ FV ใหม่ปี 2558 ลดลงอยู่ที่ 66 บาท แต่ยังมี upside 18% บวกกับคาด Div Yield เฉลี่ย 3.2% ยังแนะนำซื้อ
29 ก.ค. 2558

บล.เอเซีย พลัส ระบุในบทวิเคราะห์ (29 ก.ค.) คาดว่า บริษัท เอ็มเค เรสโตรองต์ กรุ๊ป จำกัด (มหาชน) หรือ M จะรายงานผลประกอบการไตรมาส 2/58 มีกำไรสุทธิ 517 ล้านบาท เติบโต 28.5% จากช่วงเดียวกันในปีก่อน โดยประเมินยอดขายเพิ่มขึ้น 3% จากช่วงเดียวกันในปีก่อน อยู่ที่ 3.78 พันล้านบาท เกิดจากการขยายสาขาร้านอาหารใหม่เพิ่ม 43 สาขาจากฐานในไตรมาส 2/57
ขณะที่ยอดขายร้านอาหารเดิมของ YAYOI (สัดส่วนยอดขายคิดเป็น 16% ของยอดขายรวม) เติบโต 3% แต่แบรนด์อาหารหลักอย่าง MK สุกี้ (สัดส่วนรายได้ 82%) มียอดขายร้านอาหารเดิมติดลบ 4% ด้าน Gross Margin คาดเพิ่มเป็น 66% เทียบกับ 64.6% ในงวดปีก่อน ตามการเพิ่มขึ้นของยอดขาย กอปรกับต้นทุนวัตถุดิบปีนี้ค่อนข้างทรงตัว สัดส่วน SG&amp;A/Sales ประเมินลดลงอยู่ที่ 52% จาก 54% ในไตรมาส 2/57 ซึ่งมีการตั้งสำรองค่าใช้จ่ายให้สิทธิในการซื้อหุ้นแก่พนักงาน 167 ล้านบาท เทียบกับไตรมาสนี้คาดมีค่าใช้จ่ายดังกล่าว 30 ล้านบาท ภาพรวมคาด Net Profit Margin ไว้ที่ 13.7%
 
ฝ่ายวิจัยปรับลดประมาณการปี 2558 เพื่อสะท้อนแผนการเปิดสาขาใหม่ของบริษัทปีนี้ที่ลดลงจากเดิม 62 สาขา เหลือประมาณ 42 สาขา (แบ่งเป็น MK 17 สาขา, YAYOI 13 สาขา, MIYAZAKI 10 สาขา และ อื่นๆ 2 สาขา) เนื่องจากภาวะเศรษฐกิจชะลอตัว ทำให้ธุรกิจค้าปลีก และศูนย์การค้าเลื่อนเปิดออกไป จึงกระทบต่อแผนเปิดสาขาใหม่ของ M ไม่เป็นไปตามเป้า ส่งผลให้กำไรปี 2558 ลดลงจากประมาณการเดิม 12% อยู่ที่ 2.11 พันล้านบาท แต่ยังเติบโต 3.7% จากปีก่อน โดยประเมินแนวโน้มครึ่งปีหลังของปี 58 คาดดีขึ้นจากครึ่งปีแรก หลักๆ มาจากการเปิดสาขาร้านอาหารใหม่เพิ่ม 27 สาขา เทียบกับ 15 สาขาในครึ่งปีแรก นอกจากนี้มีแผนปรับขึ้นราคาขาย 3-4% สะท้อนต้นทุนค่าเช่าและค่าแรงที่เพิ่มขึ้น
 
ภายใต้ประมาณการใหม่ กำหนด Fair Value อิง DCF-WACC 9.6% มูลค่าพื้นฐานใหม่ปี 2558 ลดลงอยู่ที่ 67 บาท (เดิม 70 บาท) แต่ยังมี upside 18% อีกทั้งคาดจ่ายเงินปันผลระหว่างกาลครึ่งปีแรกของปี 58 หุ้นละ 0.9 บาท จากทั้งปี 2558 ที่ประเมินไว้หุ้นละ 1.85 บาท คิดเป็น Div Yield 3.2% ต่อปี จึงยังคงแนะนำซื้อ